AGGIORNAMENTI
La video-intervista del 2000 a VTC su "La fabriche dai predis"
Come
ch'i dîs simpri, al’è
un grum dificil scrivi alc di un ch’a l’è muart,
seti parceche nissun di nou al po conossi a font une persone cuant
ch’a è in vite, seti par vie che dopo a si riscje
simpri di fâ nome o masse retoriche (il detacul latin “parce
sepulto ac de mortuis nisi bene” sal puartin
denti di nou).
Se chest muart po a si clame pre Toni Beline,
la roube a devente alore une vore
penge, quasi impussibil.
A mi a no mi reste che cirî di meti adum I MIEI RICUARTS,
par jodi se chescj piçui tassei ai podin completâ ce ch’a
mancje inta suage di chest grant personagjo, cussì sclet e cussì dificil
da incuadrâ.
AGNS
SESSANTE
Ai
conossût pre Toni Beline maimò tal 1962, cuanche (jò frut
di 11 agns, lui student di II° teologje di 21 agns) lu ai vût
come assistent par
dut l'an scolastic di prime medie tal seminari
di Cjastelîr
e par un meis a Bagni di Lusnizza, inta colonie estive di Malborghet.
Jò ai encjemò tal cûr e tal cjâf ogni fruçon
di chei ricuarts ch'a si son stampâts par simpri inta mê memorie
e che pre Toni al à savût cussì
ben presentâ in cualchi bacon dal so libri plui famous "La
fabriche dai predis".
Cuant che lu ai viodût il prin viaç a Cjastelîr,
a mi ere sameât
un preidi
a la buine (no savevi che a nol ere inmò preidi),
cu la tonie bielzà un tic curte (a sji viodevin simpri i
bregons poiâts
su las
scarpes), cul
golet di celuloide blanc ch'ai sciampave fûr inta cope, cun
chel so nâs pleât in bande e chel so mût di cjacarâ cu
la erre paularine... Cuant che lu ai clamât pa prime volte
cuntun biel "Sjiôr
santul", a nol à podût trategnisi dal
petâ une grandiose ridade
parcè che a nol veve mai sintût
chel
titul nè tantmancul inviât a lui, che a nol ere nè
sjiôr nè santul. E nencje a nol veve mai sintût "parie
e glon"
come che jò vevi clamât la
prime e la seconde sunade dal campanel ch'al regolave dute la vite
interne dal seminari
(da svèe as 6 di binore fint al "coprifuoco" as
9 di sere). Insome vin tacât il nosti rapuart cu la ridade
e la maravèe e cu la scuvierte, da bande sô, di une
Cjargne inesplorade...
La
Prime Medie sez. C a Cjastelîr tal an scolastic 1962-63,
fûr da capele dal seminari.
L'assistent pre Toni Beline, di 21 agns, al
è adalt a çampe, cu la tonie
PRE TONI IN CAMERONE
Intal cameron (dulà che a si lave a durmî)
nou fruts vevin i nostis iets a viste, un dongje chelati, separâts
nome dal sgabel di len;
daûr da cocjete di fier a sj picjave il capot
e la gjachete; invezit la roube di blancjarie a si
la tegnive inta colombere (armarut
cuadrât, spes invadût das furmies, che a si viergeve
sul davant cuntune ribalte: denti a sj meteve encje
cualchi
goloset
di
cjase). Tai
cjantons dal cameron as ere disponudes las tendes di
prefet e assistent, ch'as veve la funzion di mantegni
un sclip di privacy
par chescj doi teologos che ai veve il compit, oltre
che di studiâ par lôr cont, encje chel
di tegninus di vouli. Jò eri di front
da tende dal prefet (Giordano Simeoni), chê di
pre Toni a ere su chelati cjanton, daûr dal gno
iet. In chest cameron situât parsore dal refetori,
di cessos a'nd ere nome cuatri (a
la turche e simpri cence
cjarte igjeniche!) par passe 40 fruts (in chel cameron
erin nou di prime C e une part
di prime B cul lôr assistent Rolando Roiatti).
Di lavandins, nome cu l'aghe
freide d'estât e d'invier, a'nd erin si e no
10-12: sichè
duncje
a tocjave fâ la file seti par lavâsi
che (pieis incjemò) par lâ tal cesso;
cence dî che
in chel an (no ai mai capît
parcè)
al ere proibît di lâ a pissâ la sere
(a si scuegneve fâle prime, durant la ultime
ricreazion das vot e mieze) e par vie di chest proibiment,
tancj
di
nou a la fasevin dispess
tal
jet...
Un
iet intal cameron a Cjastelîr
dal '62
Poben intal cameron a'nd è sucedudes di cuetes e di crudes.
Une sere ducj i prefets e assistents a si erin cjatâts
par ricuardâ (crout) l'aniversari da vestizion
(cussì
ai veve det) e a si erin radunâts ta sale sot da capele
a baracâ;
par tegninus bogns e fâ
crodi
che ai ere inta lôr tende, seti pre Toni che
il prefet, ai veve bandonât cuacjos cuacjos il
cameron lassant impiât il lôr abat-jour;
chel dal prefet però
al ere masse dongje dal nailon ch'al cuviergeve la
tonie picjade, sichè, viers miezenot, lant che
ducj nou durmivin, nailon tonie libris linzui ai cjape
fûc cun flames che a si alzavin fint a pleâsi sot
il sofit. Nou ducj, dopo vei capît che a nol
ere un sium, terorizâts, vin començât
a butâ aghe cu las taces ch'i vevin ma no zovave: il fûc
al cresseve. Alore un di nou al è lât a sunâ la
campanele a dute bire: il prin a rivâ in pigjama al è stat il
viceretôr Vescul (a si clamave proprit
cussì di cognon) che a nol capive cemût mai che a no fossin
in cameron nè prefet nè assistent. Insome a fuarce di
fuarce sin rivâts adore
di distudâ il fûc ben ben cuant che ai son rivâts
prefet e pre Toni, ducj sbarlumîts
e maraveâts: l'organizadôr da baracade clandestine al
ere stât
pre Toni che cussì a sji veve cjapât une lavade di cjâf dal
retôr Tosoratti.
Cuant che a nol ere il prefet (simpri plui sevêr dal assistent),
pre
Toni a nus lassave un tic libars di fâ
ce ch'i volevin: saltâ,
cjacarâ
(al ere proibît cjacarâ in cameron), mangjâ alc fûr
vie (al ere proibît
mangjâ
in cameron, a sji podeve bevi nome aghe e zucar, che ducj a si ingegnavin
a tegni in zoletes), lâ tal
cesso a pissâ (une
concession incredibil), tolisi pal cûl;
poben une sere un di Tarvisio ch'al
ere grant
e gross,
a fuarce
di
saltâ
sul iet di fier, al è rivât adore di crevâlu e di
pleâlu, cuntun fracass
da fâ rivâ su adiriture il retôr in persone:
pre Toni al à alore cirût
di bonâlu e al è rivât adore di salvâ chel
di Tarvisio da une sicure defenestrazion dal seminari ipso
facto incurrenda.
Un viaç gno pâri (encje se a no si podeve)
a mi veve portât jù une piçule casselute
di mei nostrans ma inta colombere a
no stave
e
no si podeve metile di nissune ate bande: alore pre Toni
ch'al veve capît la situazion, al dîs a gnò pari: "Nissune
pore, sjiorut, la cassele la platin
sot
dal gno iet
dulà che nissun al ven a controlâ e vuestri
fî al
po lâ a cjoli miluçs
cuant ch'al ûl. Però in'cjol encje jò".
Eco une prime cerce dal futûr pre Toni:
al sta cul piçul, al difint il debul,
a no i plasin regules e regolaments strambs e cence
cjâf, fats nome
par umiliâ la biade int e tegnile sotane, encje se
cheste int a veve nome 11 agns.
PRE
TONI IN CAMERATA, IN REFETORI...
La
camerata a sares stade l'aule di scuele che il dopomiesdì a
deventave aule di studi (das 15 as 16, das 16:30 as 18:00 e das
19 as 20,
cuant ch'a sji lave a cene). In camerata ognidun al veve il puest
di banc prefissât par dut il trimestre e nissun podeve sjielgi
con cui stâ: al ere il prefet a disponi dut.
La
camerata: il bancut di pre Toni a no sji lu
iout, ma al ere dapît daûr di ducj, tal mieç da
aule
Il prefet al sentave
su la catedre alte dal professôr ch'a sameave
un pulpit, l'assistent invezit al stave dapît, daûr
di nou, intun bancut di fier e lamiere. A
si stave ducj cidins, guai a cjacarâ cun
chel dongje.
Però il
latin
no ducj
a
lu capivin
simpri
benon
o
la matematiche. Ma ducj ai lave dal assistent
a fâsi spiegâ o tradusji e pre Toni al ere simpri disponibil
cun ducj, al judave ducj encje se ogni tant ai
plaseve toli bonariamenti pal cûl cualchidun
(plui di ducj me, par vie che eri roc e permalous).
Encje i siei compagns di cors ai
rivave inta noste classe (Prime C) par consultâ pre Toni su materies
dificiles come dogmatiche o morâl e lui al saveve simpri dâ une
rispueste a ducj. Basti dî che i esamps di II Teologje nome lui
a ju à dâts par latin, une roube ormai bielzà in chê volte straordenarie.
Cuant che pre Toni a nol ere in camerata, al ere a fâ il badant a
un vecjo professôr paralitic, don Bulfon, che al veve bisugne di
dut e ch'al stave inta ale riservade ai professôrs.
In refetori ognun al veve il so puest fis, ch'a
si cambiave ogni trimestre; sul gustâ a miesdi a si podeve
cjacarâ
ma a cene a si
stave ducj in silenzio a scoltâ un prefet che da un ambon
di len al leeve un libri (il
plui biel di chel an al ere stât "Il principe fantasma").
Il mangjâ al ere un grum scadent, pirons sedons curtiss di
oton a noi ere masse nets, insome par fâle curte e dîle
dute: un vêr
suplizi par cetancj di nou! Ai prefets
e assistents a ur davin un bacon di formadi in plui e
un quintin di vin. Pre Toni, ch'al veve sicuramenti plui fan di
nou, al
dave vie spes il so formadi specie a cui che a nol rivave a parâ
jù la mignestre (come il sotoscrit) e cuasi simpri al divideve
encje il vin. Cuant che tal secont trimestri mi sei cjatât
sentât
dongje di lui, a mi, che a mi vegneve gomit nome a iodi i misteris
(polpetes fates no si sa cun ce), pre Toni a mi diseve: "Lasse
che lu mangji jò" e spess al mangjave encje la mê mignestre
(sedinò scuegnevi restâ sentât aì cun
vergogne fin cuant ch'i vevi finît dut, intant che ducj cheaitisj
ai jessevin). Encje par chest pre Toni al ere deventât par
me un protetôr e un
grant amî e gno pâri ogni tant, par ringraziâlu
di chestes atenzions, ai portave fûr vie (roube proibitissime)
un pachet di spagnolets, che pre Toni (ch'a nol veve masse beçs
da spindi) al fumave simpri vulintîr
di cuintrebant cun cualchi so compagn di cors.
Pre Toni
al ere encje bibliotecari in chel an, ven a stai
ch'al veve di custodî e organizâ la biblioteche interne
usade da ducj i students.
In
plui al faseve ogni tant encje il cancelîr (stâ
a vendi articui di cancelerie, savonetes, bascos ecc. intune stanzute)
e al sunave l'armonium ogni tant in gleisie, cuant
ch'al mancjave il titolâr Fant.
D'invier a si lave a "passeggio" das 13:30 as
15 pai prâts di
Cjastelîr:
pre
Toni
al
usave
metisji
dintor
une
lungje
manteline nere
ch'ai rivave fint ai genôi e un colbac (la
russe) sul cjâf: cussì infagotât al sameave
pardabon il don Camillo di Guareschi ma lui a sji freave di sameâ a
cualchidun e al pensave nome a no vei freit. No ai mai jodût
pre Toni nè cul cuadrât nè
cul saturno ch'ai usave i preidis in chê volte (crout che
a no iu veibi mai comprâts,
tant
ridicui
ch'ai
ere!).
Dutes
las trei sezions da Prime Medie dal an scolastic 1962-63 cul
retôr Remo Tosoratti requie (intal mieç), i doi viceretôrs Rino
Vescul requie e Plinio Galasso (in pîts di cà e di là). L'assistent pre
Toni Beline al è in ultime file adalt, 5°
da drete.
AGNS
SETANTE
Par
passe 10 agns non ai iodût ati il gno assistent di prime medie,
che intal 1965 al ere deventât preidi e (ai savût dopo) al
ere finît plevan a Val e Rualp in Cjargne.
Par câs tal 1972, intune riunion noturne dal Moviment
Friûl in
ta sede di via Palladio a Udin, cjati une sere pre Toni
insieme
cun
pre Checo
Placerean e pre Pieri Londero. Sei restât maraveât che
chescj trei preidis (un al ere stât adiriture gno professôr
di arte in Liceo) ai fossin intal MF, ma plui di ducj a mi veve maraveât
pre Toni che al ere cambiât dal dut in 10 agns:
un tic cjavelon, a nol veve ati la tonie ma al vistive cun maiutes
e cjameses simpri masse colorades e fûr
di tono, al mi cjacarave nome par furlan e al veve
iniment nome il Friûl e
la
sô storie, quasi une mono-manìe...
Durant la campagne eletorâl regjonâl dal '73,
lu iodevi che al girave cu la sô Cincent par ducj i borcs di
Cjargne a fâ comizis cuntune antighe foniche e insieme
sin encje lâts a Paulâr pal Duron...
Tal timp, cun aitisj preidis, al veve dât adum il CIRCUL
CULTURÂL "CJARGNEI CENCE DIUS" che
al veve tacât a publicâ sagjos su la storie dal Friûl e soredut
sul Patriarcjât
di Aquilèe e su chestes tematiches al veve dât dongje
encje un grop di studi e di confront clamât GLESIE FURLANE che
a veve come scopo principâl la riscuvierte da storie
di Aquilèe inta otiche di une valorizazion
e di recupero di chel patrimoni storic e culturâl.
Dopo
chest casuâl contat tramite il MF, vin tornât a començâ a
iodisi, encje se raramenti: jò lavi ogni tant a sô messe la
domenie a Treli e lui, cuant ch'al vignive in esatorie a Paluce,
al passave a cjatâmi.
A
Scense a si iodevisi ogni an a San Pieri pa bussade das Crous, che propit lui al veve volût rinovâ e valorizâ dopo
tancj agns che cheste antighe
cerimonie a stave lant simpri plui al mancul. Pre Toni al ere un grum
onorât e lusingât di iessi canonic di cheste
catedrâl
cjargnele che a ere stade sede di un vescul fint al VIII secul e che
cumò lui al
intindeve
recuperâle par tornâ a fâ vivi la fede in Cjargne
(sô mari a ere une
cjargnele di Davai di Lauc).
Ma la noste amicizie a è stade ben ben saldade tal 1978 cuant
che pre Toni al à scugnût iessi operât di un brut
infart intestinâl
tal ospedâl di Tumieç:
in chê ocasion sei lât cun lui in sale operatorie e ducj
vin penât
avonde in chês tragjches ores. In cheste ocasion ai encje
scuviert che pre Toni a si ere metût a scrivi, parcè che
a mi veve regalât
il so PINOCCHIO, fresc di stampe, insieme cu las Flabes di FEDRO e di ESOPO e soredut il so magnific SIOR
SANTUL. Ai ere vanzât timp
encje par descrivi il so piçul mont cjargnel, cun stories
di omps e di femines, in MISTERIS
GLORIÔS.
AGNS
OTANTE - NOVANTE & DOIMIL
Cuant
che, dopo cheste brute operazion (al ere restât cence un lunc
toc di intestin) pre Toni al è stât trasferît
in Furlanie, no ai vût
mût di jodilu ati, se no raramenti. Si telefonavin propit ogni
tant, la sere, sedinò jò lu mandavi a saludâ simpri
par sô sûr Eline o
sô gnece Monica
(ch' as lavore inta Sanitât dal "Alto Friuli").
Cuant che dopo a è stade ricoverade la sô vecje mâri, ai tornât a
iodi pre Toni e cussì encje cuant che cualchi preidi di Glesie Furlane
al ere malât e ricoverât.
In chestes ocasions, a si cjacarave das
noves in Cjargne o das sôs ultimes publicazions. Cussì tal Nodâl
1994 a mi paurte "Fortunât il popul che il Signôr al è il so Diu";
il 2 di fevrâr dal 1998 a mi à portât la " BIBIE" in furlan e il
10
di
fevrâr
dal 2000 "La fabriche dai predis" e ducj cuntune dediche particolâr
e simpri comovent:
Sei
stât nome dôs voltes a cjatâlu a cjase sô a Visepente:
un viaç cun Mario di VTC (VideoTreppoCarnico) par une interviste
e un ati viaç cun pre Mario Niar di Paulâr. Ricuardi inmò cheste cjase
ch'a puçave di vedran e di gjats, in amabil disordin, dulà che libris
e pagjeles a si cuntindevin lucs e lusôr. Sul salâr al veve statues di
len di sants e messai vecjos e un legjio.
Cence dî nue, la seconde volte,
a si met su la machine da scrivi e a mi bute jù d'un colp "Par
dut al è il so moment, un timp par ogni robe sot dal cîl"
une serie impressionant di timps, dopo al plèe il sfoi
e m'al dà (lu conservi simpri intun so libri, come une sorte di litanie
sapienziâl da
no pierdi nè dismenteâ).
Cuant che al à començât a malâsi di rognons, a mi veve telefonât encje
a mi par iodi ce ch'i pensavi da cure "Di Bella" che in chel timp a faseve
furôrs: jò no ai vût coragjo di dineâie ma cuant che dopo al à tacât
a fâ la dialisi, encje lui al veve capît che a no veve conventât a nue.
E la dialisi a è stade par lui un cambiament totâl di vite
e di rasonament su la vite...
Tal
2000 su cheste Cjargne Online, simpri cun Marino Plazzotta, vin burît
fûr l'idèe da restaurazion da DIOCESI DI ZUI e
pre Toni a nus mande plui di cualchi articul favorevul in merit,
encje se al fâs capî che in fonts cheste a restarà nome
une grande utopie cjargnele...
Tai
prins agns dal nûf secul, pre Toni, probabilmenti dopo lungjes
riflessions sul iet da dialisi e tas nots cence sium, al parturiss
la sôs opares
plui impegnatives filosoficamenti e culturalmenti, opares
che as restin i pilastris fondamentai
dal so
pinsîr e dal so mût di iessi.
Ricuardi par ducj: IL TIMP
DES DOMANDIS, ET INCARNATUS EST, DE
PROFUNDIS e il so ultim libri-interviste
LA FATICA DI ESSERE
PRETE (metût adum da Marino Plazzotta e
publicât
cuatri dîs dopo ch'al ere muart) dulà che al ven sintetizât
par talian dut il so pinsîr...
DEBOLECES DI PRE TONI
Sicuramenti
la figure di chest predi, massime tai ultims agns di vite, a reste problematiche
parcè che, se a presente une vore
di pregjos e di cualitâts come ch’i vin jodût
parsôre, a manten e a pant encje cualchi debolece, che dutcâs
a no sminuis il peis globâl da personalitât di pre
Toni.
La prime di chestes deboleces, seconti me, a è costituide da une specie di schematismo mentâl quasi dogmatic e manicheo che pre Toni al nudrive: di une bande i bogns, i disubidients e i biadaçs; di chê ate i triscj, i rochei e i massepassûts; e pre Toni al veve il viziut di metisi simpri intal prin grup, cence scrupui...
Da cheste rigjde vision, a derivave la sô ostinade
rivalitât ideologjiche cu la gjerarchie gleseastiche,
che, pur meretant dispes series critiches encje da bande dal scrivent,
a conserve
simpri la specificitât di iessi l’uniche istituzion umane
(e quindi cetant falibil) che à savût, ben o mâl,
tignî dongje la Gleisie Catoliche in periodos cetant neris e
dificî (la vessino i Luterans o i Ortodos cheste gjerarchie,
massime cumò ch'ai son ducj sparniçâts e cence masse grinte!). Se pre
Toni al ves valutât
miôr
encje chest aspiet, forsit al vores vût plui misericordie par
papes e vescui e mancul sigurece pas sôs opinions. Dal rest
parfin S. Ambrogjo, cun chel "Casta meretrix" riferît a Gleisie,
al veve pandût plui misericordie par cheste struture umane...
Un’ate forme di debolece a è stade la sô posizion
di pacifist unilaterâl e di strenuo opositôr di
dutes las declarazions uficiâls da Gleisie Catoliche in ambit etic (abort,
eutanasie, muart), sessuâl (matrimonis gay,
copies di fat, uteros in afit, pirule dal dì dopo, maris-nones), morâl (vuere,
adozions, embrions, clonazion), come se la Gleisie, usance pre Toni,
a no ves di impaçâsi encje dal om real di vuei ma a ves
nome di restâ sierade in canoniche o in sacristie a dî rosaris
e novenes, cence fâ sintî la sô vous libare e autorevul
(ma no autoritarie), massime in dì di vuei cun dut ce ch’and è pal
mont e in Italie, dulà che la nove religjion civîl relativiste-nichiliste a impon
ogni dì su ducj i mass-media talians l’agjende socio-politiche
che à une sole regule: lassâ cjacarâ ducj su dut,
ma stropâ la bocje a Benedet XVI (jout il fat da Universitât "La
Sapienza"
di Rome, dulà che il vescul di Rome a nol à podût meti nencje pît), un pape che encje culturalmenti e inteletualmenti (oltre che teologjcamenti) a nol tem confronts
cun nissun
e al à ce
insegnâ a
tancj di lôr, massime ai cristians e soredut ai predis che cualchi volte ai si ritegnin papes... A è restade nome la
Gleisie a scombati pal om reâl: se a no foss la Catoliche, dulà saressino
bielzà rivâts?
Un’ate debolece di pre Toni jò la cjati tal so mût
di ricuardâ il so seminari cun chel libri che par me (e jal ai
det e scrit plui voltes tai agns passâts) al è nome une
impietose autopsie di un cadavar riesumât a passe 30 agns da
muart, là che une autopsie a si à di fâle simpri
cun cetante pietât sedinò a devente “vilipendio
di cadavere”. E po: une autopsie a covente par capî las
causes platades di une muart repentine o par indagâ a fin di
ben une maurt incomprensibil o ben par prontâ eventualmenti alc
di rimiedi pai vîfs. Fâ une autopsie dopo 30 agns da muart
a ce covente? A po coventâ al judiç, tratantsi di un delit;
ma intun câs di muart naturâl (come chê dal seminari)
a si po’ dî nome che al è un at culturalmenti inutil
e praticamenti superfluo. Massime se in cheste ricognizion cadaveriche tardive
a si esaltin nome i aspiets umans negatifs cence nomenâ mai chei,
pous o trops, positifs.
PAS
ULTIMES
L'ultim
viaç che ai iodût pre Toni, al è stât tal
meis di avost dal 2006, cuant che cul so amî Romano Michelotti
al ere vignût su a Trep in
Cjargne per une interviste a VTC.
Vin
vût mût di cjacarâ pouc, ma il so aspiet fisic
a mi ere parût bielzà une
vore fruiât e il so cuarp pleât da lungje e inesorabil
malatie, ingrispît
e suât-su
da une dialisi impreteribil.
Ma il so spirit al ere simpri chel: indomabil,
sclet, sgrifignant, nudrît da sapienze di Diu.
D'in chê dì no lu ai iodût ati, ma il so spirit al è simpri tal gno studi,
enfre i miei (siei) libris, achì in Cjargne Online, dapardut dulà che
la sô peraule à vût mût di esprimisi e di rivelâsi.
Alfio Englaro
Paluce in Cjargne, 12 di dicembar dal 2007
2012(V aniversari da sô muart)
In ta ricorence dal V an da sô muart, l'asociazion culturâl "Glesie Furlane" intune cu "La Patrie dal Friûl" à burît fûr un DVD c'al presente l'interviste che pre Toni Beline al veve lassât a Celestino Vezzi intal studi di VTC (VideoTeleCarnia) a Trep, intal 2000, juste un an dopo la publicazion dal libri "La fabriche dai predis".
Cheste interviste, che a ere lade in onde in Cjargne, a veve un tic sustât cualchidun ma
cence nissun scandul, encje parcè che in chê volte cheste lungje cjacarade a ere restade conossude e pandude nome in Cjargne.
E l'argoment di cheste lungje cjacarade a ere stade incentrade dute su chest libri penç e savorît, c' al contave la storie dal seminari di Udin dal pont di viste e cu la sensibilitât di pre Toni. Dute l'interviste duncje a si ere svilupade ator dal seminari e dai siei atôrs, vignint fûr cussì une buine ore di "file" dulà che pre Toni al veve podût clarî cetantes afermazions e tornâ a "scandalizâ" plui di cualchidun...
Cumò cheste lungje interviste a ven distribuide da chestes asociazions che vin det parsore e cussì pre Toni al tornarà a vivi e a "fâ scandul" encje dopo muart, propit parcè che dut ce c'al dîs a Vezzi al samèe roube di vuei, roube atuâl e no pâr vere che a seti roube di passe 12 agns bielzà.
Encje se, a tocje dîlu, no dut ce c'al sosten pre Toni al è condivisibil parcè che lui, come encje Giorgio Ferigo, al veve simpri la pice di strabiliâ e di maraveâ il so uditori, a cost di lâ parsore las ries o fûr dal semenât.
Doi cjavatz cjargnei lâts masse adore in chelati mont, dopo di vei lassât une profonde e impreteribil ferade inta chest.
ita_Latn fur_Latn ita_Latn fur_Latn fur_Latn fur_Latn fur_Latn fur_Latn srd_Latn hat_Latn fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn kac_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lvs_Latn fur_Latn fur_Latn cat_Latn spa_Latn lmo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn sag_Latn fur_Latn fur_Latn fur_Latn srd_Latn fur_Latn fur_Latn fur_Latn epo_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ewe_Latn scn_Latn fur_Latn fur_Latn fur_Latn ita_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn hat_Latn mlt_Latn kac_Latn lvs_Latn fur_Latn fur_Latn fur_Latn fur_Latn fur_Latn fur_Latn fur_Latn ces_Latn fur_Latn fur_Latn fur_Latn fur_Latn fur_Latn lmo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn slk_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lmo_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn por_Latn fur_Latn fur_Latn lij_Latn fur_Latn smo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn slk_Latn vec_Latn epo_Latn fur_Latn fur_Latn taq_Latn fur_Latn fur_Latn fur_Latn epo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn lmo_Latn fur_Latn ilo_Latn scn_Latn fur_Latn epo_Latn smo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn hat_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn slk_Latn bug_Latn fur_Latn fur_Latn epo_Latn grn_Latn fra_Latn fur_Latn eus_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ron_Latn fur_Latn eus_Latn eus_Latn fur_Latn fur_Latn fur_Latn fur_Latn fur_Latn fur_Latn fur_Latn lvs_Latn fur_Latn fur_Latn fur_Latn fur_Latn fur_Latn fur_Latn vec_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn epo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn ilo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn glg_Latn fur_Latn fur_Latn fur_Latn fur_Latn fur_Latn pap_Latn fur_Latn fur_Latn fur_Latn fur_Latn pap_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn kea_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk scn_Latn fur_Latn fur_Latn fur_Latn sna_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn mlt_Latn fur_Latn fur_Latn fur_Latn fur_Latn fur_Latn fin_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fur_Latn ita_Latn vec_Latn fur_Latn fur_Latn fur_Latn ita_Latn scn_Latn fur_Latn fur_Latn fur_Latn fur_Latn fur_Latn bug_Latn fur_Latn fur_Latn fur_Latn fur_Latn fra_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn quy_Latn ron_Latn lmo_Latn fur_Latn fur_Latn fur_Latn fur_Latn hat_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn isl_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn